Elgku lever det gode liv i Tåsen Hageby

Kommunen lar elgen gå i fred så lenge den oppfører seg pent. Folk i hagebyene på Ullevål og Tåsen passer godt på dyret som har fått smaken på storbylivet.

Elgen har vendt tilbake til Tåsen Hageby. Der blir den beskyttet av lokalbefolkningen. Klaus Børringbo

4. mars 2019

– Vi er rimelig sikre på at elgen er den samme som var der på denne tiden i fjor. Elg pleier å trekke i de samme områdene år etter år, sier viltforvalter Tea Turtumøygard i Bymiljøetaten i Oslo kommune.

De siste ukene har en elgku flyttet fra skogen og inn i hagene på Tåsen Hageby og Ullevaal Hageby. Den beveger seg i området, men har vært mest på Tåsen.

Les også Derfor ble elgen som forvillet seg inn i Oslo sentrum skutt

I disse grønne bydelene, som ligger innenfor Ring 3 i hovedstaden, har den funnet seg godt til rette og blitt venn med lokalbefolkningen.

– Så langt vi vet har ingen følt seg truet av elgen, sier eiendomsforvalter Mette S. Berntsen i borettslaget Oslo Havebyselskap, som dekker Ullevål Hageby.

Bymiljøetaten sier de har følger med elgen dag for dag.

– Så lenge den ikke er aggressiv eller skadet, kommer vi ikke til å foreta oss noe. Men vi vil helst at den ikke nærmer seg sentrum, sier Turtumøygard.

I fjor stakk elgen til skogs igjen. Det håper Bymiljøetaten vil skje også etter 2019-oppholdet.

Les også De faller fra broer og spidder seg på gjerder. Har det klikket for elgen?

Les også Mann kastet sykkel på aggressiv elg i Trondheim

Vil verne elgen

Beboerne i områdene Tåsen og Ullevål er mer opptatt av å verne om elgen enn å få den bort.

– Når vi er ute og ser etter den, opplever vi folk som beskyttende. Folk er ikke redde, og de er mest opptatt av å ta vare på den og beskytte den, sier Turtumøygard.

Noe krav om å avlive elgen har Bymiljøetaten ikke fått. Det har ikke kommet bekymringsmeldinger om hagene i hagebyene. Men dyret er stort og Turtumøygard sier de voksne bør snakke med barna.

– Barna bør ikke løpe etter den eller erte den, sier hun.